รุ่งเพชร แหลมสิงห์

รุ่งเพชร แหลมสิงห์ นักร้องลูกทุ่งชายชาวไทย ผู้มีน้ำเสียงเหน่อเป็นเอกลักษณ์ เจ้าของผลงานเพลงรางวัลแผ่นเสียงทองคำพระราชทาน "ฝนเดือนหก" ศิลปินแห่งชาติ สาขาศิลปะการแสดง (นักร้องเพลงลูกทุ่ง) ประจำปีพุทธศักราช 2567
ประวัติ.
รุ่งเพชร แหลมสิงห์ มีชื่อจริงว่า ยวน จันทร์เปล่ง (ต่อมาได้เปลี่ยนชื่อเป็น วสันต์ และปัจจุบันใช้ชื่อว่าประพัชศักดิ์ จันทร์เปล่ง) เกิดเมื่อวันที่ 20 พฤษภาคม พ.ศ. 2485 ที่ ต.บางตะบูน อ.บ้านแหลม จ.เพชรบุรี มีพี่น้อง 3 คน ได้แก่
เริ่มเข้ารับการศึกษาเบื้องต้นที่โรงเรียนบ้านบางป่าแพรก จากนั้นศึกษาต่อที่โรงเรียนศึกษาปัญญา (รุ่นเดียวกับกังวาลไพร ลูกเพชร) โรงเรียนปริยัติธรรมรังสรรค์ และโรงเรียนพรหมานุสรณ์จังหวัดเพชรบุรี 
เข้าสู่วงการ.
รุ่งเพชร แหลมสิงห์มีความสนใจทางด้านการร้องเพลงมาตั้งแต่เด็ก เมื่อครั้งศึกษาที่โรงเรียนศึกษาปัญญาได้แสดงความสามารถการร้องเพลงหน้าเสาธงจนเป็นที่ประจักษ์จึงได้รับคัดเลือกให้เป็นนักร้องประจำโรงเรียน หลังสำเร็จการศึกษาได้สมัครเข้าเป็นนักร้องวงดนตรีมุกดาพันธุ์ ของครูพยงค์ มุกดา ได้ผ่านการคัดเลือก แต่สอบติดนักเรียนนายสิบทหารบก สังกัดเหล่าแพทย์ จบออกมาประจำอยู่หน่วยทหารเสนารักษ์ สังกัดกองพลที่ 1 รักษาพระองค์
ต่อมาวงดนตรีรวมดาวกระจายของครูสำเนียง ม่วงทองประกาศรับสมัครนักร้อง จึงได้มาสมัคร ปรากฏว่าผ่านการคัดเลือกเป็นนักร้อง ได้บันทึกแผ่นเสียงเพลงแรก ชื่อ "งามเหลือเกิน" พร้อมกับได้ชื่อใหม่ว่า รุ่งเพชร แหลมสน มาจากการรวมคำของชื่อคุณปู่ของรุ่งเพชรที่ชื่อว่า รุ่งเรือง ชื่อจังหวัดเพชรบุรี ชื่อสถานที่ท่องเที่ยวของเพชรบุรี คือ แหลมสน แต่เมื่อมีการตัดเป็นแผ่นเสียงเกิดความผิดพลาดในการผลิต ชื่อผู้ขับร้องในแผ่นเสียงได้ออกมาเป็น รุ่งเพชร แหลมสิงห์ ครูสำเนียง ม่วงทองเห็นว่า "สิงห์ " ก็ดูเหมาะสมดีจึงไม่ได้มีการแก้ไข จึงเกิดชื่อรุ่งเพชร แหลมสิงห์แต่นั้นมา 
ด้วยความที่รุ่งเพชร แหลมสิงห์ต้องรับราชการทหารควบคู่กับการเป็นนักร้องจึงไม่ค่อยได้สะดวกไปเดินสายกับวงเท่าไหร่นักเนื่องจากต้องปฏิบัติหน้าที่ราชการ ครั้งหนึ่งมีโอกาสได้พบกับเมืองมนต์ สมบัติเจริญซึ่งรู้จักกันมาก่อน เมืองมนต์ได้แต่งเพลงให้หนึ่งเพลง ชื่อ น้ำใจทหารอาสา จากนั้นรุ่งทิพย์ ธารทองกับภรรยา คือรุ่งนภา ดารากุลลาออกจากวงดนตรีสุรพล สมบัติเจริญ มาขออยู่ด้วยเพราะเคยรู้จักกันมาก่อน รุ่งทิพย์ได้แต่งเพลงให้รุ่งเพชรร้องมากมายในเวลานั้น 
มีชื่อเสียง.
มีอยู่วันบรมครูนักแต่งเพลงลูกทุ่งไทยครูไพบูลย์ บุตรขัน ได้ฟังเพลงจากวิทยุแล้วเกิดชอบใจในน้ำเสียง จึงให้ไพรวัลย์ ลูกเพชรนักร้องชาวเพชรบุรีรุ่นพี่ที่รู้จักกับรุ่งเพชรเป็นอย่างดีไปตามมาไพรวัลย์ได้ให้หมาย เมืองเพชรมาตาม ในครั้งแรกรุ่งเพชร แหลมสิงห์ไม่เชื่อเพราะไม่คิดว่าบรมครูเพลงลูกทุ่งจะสนใจนักร้องที่ยังไม่เป็นที่รู้จักอย่างเขา แต่ในครั้งที่สองรุ่งเพชรยอมไปพบตามคำชักชวนของหมาย เมืองเพชร เมื่อได้พบกับครูไพบูลย์ บุตรขัน ครูไพบูลย์พูดกับรุ่งเพชรประโยคแรกว่า "ไม่หล่อ ..." แต่ด้วยความที่ชื่นชอบในน้ำเสียงจึงจะแต่งเพลงให้รุ่งเพชรร้อง โดยท่านเห็นแววว่าน้ำเสียงอย่างนี้ต้องร้องออกแนวเหน่อนิด ๆ จึงจะเหมาะ โดยให้คำมั่นว่า "...เสียงอย่างเธอสามเพลงถ้าไม่ดังฉันจะเลิกแต่งเพลง..." 
ครูไพบูลย์แต่งเพลงแรกมอบให้รุ่งเพชร คือ เพลง"ไอดินกลิ่นสาว" เพลงนี้วางจำหน่ายได้ 3 เดือน ทำเงินได้เงินถึง 70,000 บาท รุ่งเพชรจึงเข้าไปกราบครูไพบูลย์ ครูไพบูลย์ได้มอบเพลงให้อีก 1 เพลง คือ เพลง"ฝนเดือนหก" เพลงนี้เองที่ได้แจ้งเกิดให้รุ่งเพชร แหลมสิงห์อย่างเต็มตัว เป็นเพลงเอกลักษณ์ประจำตัวรุ่งเพชร โดยเฉพาะเสียงกบร้องก่อนขึ้นเพลง และเพลงนี้ยังได้รับรางวัลแผ่นเสียงทองคำพระราชทานอีกด้วย จากนั้นเพลงที่สามตามสัญญาของครูไพบูลย์ได้ออกวางตลาดตามมาติด ๆ นั่นคือเพลง"คืนฝนตก" โดยท่อนที่ร้องว่า "...ขอให้รถไฟวิ่งตกราง..." มีที่มาจากชีวิตรุ่งเพชร แหลมสิงห์ที่เล่าให้ครูไพบูลย์ฟังว่าต้องนั่งรถไฟกลับบ้านที่จังหวัดเพชรบุรีด้วยความลำบาก
จากความดังของทั้ง 3 เพลง รุ่งเพชรได้ตั้งวงดนตรีรุ่งเพชร แหลมสิงห์ขึ้น ออกเดินสายรับใช้แฟนเพลงทั่วประเทศ โดยมีผลงานตามมาหลายเพลง เช่น น้ำลงเดือนยี่ สงกรานต์บ้านนา เหมาะเจาะ และอื่น ๆ และมีโอกาสแสดงภาพยนตร์ เรื่อง "ทุ่งเศรษฐี" เป็นนักแสดงนำร่วมกับครรชิต ขวัญประชาและเพชรา เชาวราษฎร์ รุ่งเพชรตั้งวงได้ 11 ปี จึงเลิกวง
ชีวิตส่วนตัว.
รุ่งเพชร แหลมสิงห์ สมรสกับนางสมหวัง จันทร์เปล่ง มีบุตรชาย 2 คน ซึ่งสนใจในการร้องเพลงทั้งคู่ ลูกชายคนโตเคยมีผลงานเพลงใช้ชื่อว่า เพชรรุ่ง แหลมสิงห์ ลูกชายคนเล็กชื่อ ชิษณุพงศ์ จันทร์เปล่ง เคยออกงานร้องเพลงกับพ่อในอดีต
ตัวอย่างผลงาน.
ผลงานเพลง.
เป็นต้น
ปัจจุบัน.
รุ่งเพชร เกษียณราชการในยศพันตรี สังกัดสุดท้ายคือกองบัญชาการทหารสูงสุด เมื่อ 1 ตุลาคม 2545 และยังรับร้องเพลงอยู่บ้างเป็นครั้งคราว